เรื่องประหลาด ๆ
ครม.นัดวันที่ 20 ก.ย.ที่ผ่านมา อนุมัติงบลับกระทรวงกลาโหมให้ทันปีงบประมาณ 65 จำนวน 1,321 ลบ. เป็นงบด้านบุคลากรของทบ. 760 ลบ. และงบทอ. 561 ลบ.
ครม.นัดวันที่ 20 ก.ย.ที่ผ่านมา อนุมัติงบลับกระทรวงกลาโหมให้ทันปีงบประมาณ 65 จำนวน 1,321 ลบ. เป็นงบด้านบุคลากรของทบ. 760 ลบ. และงบทอ. 561 ลบ.
22 ก.ย. 2565

ครม.นัดวันที่ 20 ก.ย.ที่ผ่านมา อนุมัติงบลับกระทรวงกลาโหมให้ทันปีงบประมาณ 2565 จำนวน 1,321 ล้านบาท เป็นงบด้านบุคลากรของทบ. 760 ล้านบาท และงบทอ. 561 ล้านบาท
ให้ตงิดสงสัยตอนมาอนุมัติเอาในสัปดาห์ที่ 3 ของเดือน เหลือเวลาสิ้นสุดปีงบประมาณเพียง 10 วันนี่แหละ มันจะเป็นตายร้ายดีอย่างไรหรือ หากไม่ได้งบฯ นี้ เหลือคืนส่งหลวง เพื่อประหยัดเงินแผ่นดินก็ได้นี่
เงิน 1,300 กว่าล้านเดี๋ยวนี้ เอาไปอีลุ่ยฉุยแฉกกันอย่างง่ายดายจริง ๆ งบลับแบบเดียวกับจ่ายเงินสท.-สตท.หญิงกิ๊กส.ว.ไม่รู้ว่ามีอยู่ในกองทัพมากน้อยเพียงใด แต่ก็ร้อนรนจะเบิกจ่ายกันแบบเต็มแม็กซ์
เรื่องประหลาดที่ 2 ก็คือ การอนุมัติงบ 796.67 ล้านบาท เพื่อใช้ต่อสู้คดีระหว่างราชอาณาจักรไทยกับบริษัท คิงส์เกต เจ้าของเหมืองทองอัครา ที่ถูกพล.อ.ประยุทธ์ จันทร์โอชา ใช้อำนาจคสช.สั่งปิดเหมืองนั่นแหละ
เดิมงบนี้อนุมัติมาในกรอบปีงบประมาณ 2560-64 มาขอยืดเวลาไปถึงปีงบฯ 66 ปัจจุบันใช้เงินไปแล้ว 731.13 ล้านบาท คงเหลือกรอบที่จะใช้เงินได้อีก 65.54 ล้านบาท
ถามว่าพล.อ.ประยุทธ์ไม่ใช่ “เจ้าหน้าที่รัฐ” ตามคำวินิจฉัยของศาลรัฐธรรมนูญใช่หรือไม่?
และในเมื่อไม่ใช่ “เจ้าหน้าที่รัฐ” แล้ว จะมาใช้เงินหลวงไปต่อสู้คดีที่กระทำการเป็นความผิดสำเร็จในยุคคสช.ได้อย่างไร ควรต้องใช้เงินตัวเองมิใช่หรือ!
เรื่องประหลาดที่ 3 ก็คือ คดีโรงพักร้าง 396 สถานี คดีนี้ ปรากฏไม่มีผู้กระทำความผิดสักคนเดียวเลย แต่เกิดความเสียหายต่อรัฐคิดเป็นมูลค่าสูงถึง 5.8 พันล้านบาท โดยรัฐอาจจะเรียกค่าเสียหายได้แต่เพียงบริษัทเอกชนที่กำลังจะล้มละลายแล้วเท่านั้น
โครงการก่อสร้างสถานีตำรวจพร้อมบ้านพักทั่วประเทศ 396 แห่ง มีการเปลี่ยนแปลงระบบการประมูลจากเดิมเป็นการกระจายอำนาจรายภาคมาเป็นการรวมศูนย์ไว้ที่ส่วนกลางกรมตำรวจเพียงแห่งเดียว
ใช้อะไรคิดอ๊ะ! หากไม่โง่บัดซบ ก็ต้องมีเจตนาพิเศษอะไรลึกลับกว่านั้น
การเปลี่ยนแปลงระบบประมูลแบบรายภาคที่สุ่มเสี่ยงจะก่อสร้างเสร็จไม่ทันอยู่แล้ว มารวมศูนย์ที่ส่วนกลาง มันถึงได้กลายเป็นโรงพักร้างโด่เด่มาเป็นเวลากว่าสิบปีไงเล่า
ใครคนสั่งเปลี่ยนแปลงระบบนะ มันโง่บัดซบได้ใจจริง ๆ!
คดีอาญา ผู้มีส่วนเกี่ยวข้องรอดหมดทุกคน แม้ความผิดสถานเบาเช่น ปฏิบัติหน้าที่โดยประมาทเลินเล่อ ก็ยังไม่ระคายผิวสักนิดเดียว
การสืบสาวเอาเรื่อง “เส้นทางการเงิน” ก็โยงได้แค่ระดับ “ดาบตำรวจ” แต่ก็น่าสงสัยนะว่ารับโอนเงินกว่า 90 ล้านบาทมาได้อย่างไร ป.ป.ช.ที่มีการร้องเปลี่ยนตัวประธานอนุกรรมการฯ ตามคำขอผู้ถูกร้อง ก็ไม่ติดใจสงสัยซะด้วย
คดีนี้ ไม่มีการสืบสวน “เส้นทางการเงิน” เช่นเดียวกับคดีจำนำข้าวและบ้านเอื้ออาทรเหมือนกัน แต่โชคร้าย 2 คดีนั้นไม่รอด
เรื่องประหลาดที่ 4 กรณีนายชัยวุฒิ ธนาคมานุสรณ์ รมว.ดิจิทัลเพื่อเศรษฐกิจและสังคม ออกมาล้งเล้งก.ล.ต.ทำงานแบบเฉื่อยชา ให้ปรับปรุงการทำงาน หลังปล่อยให้แชร์ฟอเร็กซ์ 3ดีสร้างความเสียหายนับหมื่นล้านบาท
สำนักงานคณะกรรมการกำกับหลักทรัพย์และตลาดหลักทรัพย์ ถึงกับออกแถลงการณ์ด่วน ชี้แจงภารกิจก.ล.ต.มีแค่ 3 อย่าง นั่นคือกำกับดูแลหุ้นทุน หุ้นกู้ และตลาดสินทรัพย์ดิจิทัลเท่านั้น
“ฟอเร็กซ์” หรือตลาดซื้อขายเงินตราต่างประเทศ ไม่เกี่ยว ซึ่งผู้ดูแลตลาดซื้อขายเงินตราฯ ก็คือกระทรวงการคลัง เป็นผู้ให้ใบอนุญาตแก่ธนาคารพาณิชย์หรือบริษัทหลักทรัพย์เท่านั้น
บริษัทเอกชนทั่วไป ไม่ได้รับใบอนุญาต ฉะนั้นดูกันง่ายมาก อันไหนฟอเร็กซ์เถื่อน–ฟอเร็กซ์จริง
แต่หลังก.ล.ต.-แบงก์ชาติ กระทั่งรมว.อาคมชี้แจงแล้ว รมว.ดีอีเอส ก็ยังดึงดันให้ก.ล.ต.ทำหน้าที่ปราบปรามฟอเร็กซ์เถื่อนให้ได้ “ใครไม่ทำ ดีอีเอส” จะทำเอง อันเป็นเรื่องน่าประหลาดและน่าเศร้าใจนัก ที่คนระดับเสนาบดีขาดความรอบรู้อย่างแรง ถึงภารกิจหน้าที่และขอบเขตของหน่วยงานรัฐต่าง ๆ
หน้าที่ปราบฟอเร็กซ์เถื่อน มันเป็นหน้าที่ตำรวจหรือดีเอสไอ เข้าจับกุมได้เลยครับ ยิ่งชักชวนซื้อขายกันทางออนไลน์ก็ยิ่งเข้าทางกระทรวง “ดีอีเอส” นำจับได้เลย…หน้าที่ตัวเองไม่รู้หรือไง!
เรื่องประหลาดที่ 5 คงจะเกิดขึ้นในวันที่ 30 ก.ย.ปลายเดือนนี้แหละ ศาลรัฐธรรมนูญนัดวินิจฉัยวาระดำรงตำแหน่งพล.อ.ประยุทธ์ จันทร์โอชาครบ 8 ปี อันเป็นสิ่งต้องห้ามตามรัฐธรรมนูญเมื่อไหร่
24 ส.ค. 65 นับแต่เป็นนายกรัฐมนตรีครั้งแรกหลังยึดอำนาจ, หรือเกณฑ์รัฐธรรมนูญปี 2560 ก็จะครบเอาปี 68,หรือจะเอาเกณฑ์เป็นนายกรัฐมนตรีหลังเลือกตั้งปี 62 ก็จะครบเอาปี 70 โน่น
ก็คงจะมีเรื่องประหลาดพิสดารอีกเช่นเคย…โรคปัญญาอ่อน คิดเลขไม่เป็น